30. ΑΠΟΦΑΣΙΣ ΥΠΟΥΡΓΟΥ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 6.580 της 23 Φεβρ./5 Μαρτ. 1970 (ΦΕΚ Β΄ 165) Περί μεταφοράς δύο μαθημάτων των φοιτητών των Σχολών του Ε.Μ. Πολυτεχνείου, της Πολυτεχνικής Σχολής του Πανεπιστημίου Θεσσαλονίκης και της Πολυτεχνικής Σχολής του Πανεπιστημίου Πατρών. Έχοντες υπ’ όψιν: 1)Την παρ. 5 εδάφ. α΄ και β΄ της υπ’ αριθ. 107/1962 πράξεως του Υπουργικού Συμβουλίου, κυρωθείσης δια του άρθρ. 1 του Ν.Δ. 4263/1962. 2)Πρότασιν της Συγκλήτου του Ε.Μ. Πολυτεχνείου την διατυπωθείσαν κατά την συνεδρίαν αυτής της 19.12.69, και 3)Πρότασιν της Πολυτεχνικής Σχολής του Πανεπιστημίου Θεσ/νίκης διατυπωθείσαν κατά την υπ’ αριθ. 301/14.1.69 συνεδρίαν αυτής, αποφασίζομεν: Φοιτηταί των Σχολών του Ε.Μ. Πολυτεχνείου, της Πολυτεχνικής Σχολής του Πανεπιστημίου Θεσσαλονίκης και της Πολυτεχνικής Σχολής του Πανεπιστημίου Πατρών, αποτυγχάνοντες κατά τας τμηματικάς αυτών εξετάσεις εις δύο μαθήματα, δικαιούνται να εγγράφωνται εις το αμέσως επόμενον έτος σπουδών, υποχρεούμενοι να εξετασθούν εις τα ανωτέρω μαθήματα κατά τας τμηματικάς εξετάσεις του έτους τούτου. Οι εκ τούτων επιτυγχάνοντες εις τα μαθήματα του έτους, εις ο ενεγράφησαν, εάν μεν αποτύχουν εις αμφότερα τα μεταφερθέντα εκ του προηγουμένου έτους μαθήματα, θεωρούνται αποτυχόντες και επανεγγράφονται, εις το αυτό έτος, εάν δε αποτύχουν εις το έν μόνον των μεταφερθέντων μαθημάτων, εγγράφονται και εις το επόμενον έτος σπουδών μεταφέροντες εκ δευτέρου εις τας τμηματικάς εξετάσεις αυτού το μάθημα τούτο. Οι αποτυγχάνοντες εις μάθημα μεταφερθέν εκ δευτέρου δεν προάγονται εις επόμενον έτος αποκλειομένης της εκ τρίτου μεταφοράς μαθήματος. Περί καταργήσεως της περαιτέρω μεταφοράς, μεταφερομένου μαθήματος βλ. εν υπ’ αριθ. 16444 της 10/16 Μαΐου 1972 απόφ. Υπ. Εθν. Παιδείας και Θρησκευμάτων (κατωτ. σελ. 330,02). (Εις τας επί πτυχίω εξετάσεις δύνανται να προσέρχωνται και οι εκ των τελειοφοίτων οφείλοντες έν μόνον μάθημα, είτε τούτο είναι μάθημα του τελευταίου έτους σπουδών είτε μετεφέρθη άπαξ ή εκ δευτέρου εκ προηγουμένου έτους). Η εντός ( ) παράγραφος καταργήθη δια της παρ. 2 της υπ’ αριθ. 7940 της 11/27 Φεβρ. 1971 απόφ. Υπ. Παιδείας (ΦΕΚ Β΄ 160). 